**Dzīvokļa pabalsts**

**Dzīvokļa pabalsts** ir viens no diviem[[1]](#footnote-1) pašvaldības obligāti izmaksājamiem sociālās palīdzības pabalstu veidiem, kas tiek izmaksāts no pašvaldības budžeta līdzekļiem.

Uz *dzīvokļa pabalstu* attiecas Sociālo pakalpojumu un sociālās palīdzības likumā (turpmāk – likumā) paredzētie sociālās palīdzības sniegšanas *pamatprincipi*:

* materiālās situācijas (ienākumu un īpašumu) izvērtēšana;
* atbilstības trūcīgas vai maznodrošinātas ģimenes (personas) statusam noteikšana.

**Kas tas ir?**

Dzīvokļa pabalsts tiek piešķirts šādu ar dzīvojamās telpas lietošanu saistītu izdevumu segšanai:

1) izdevumiem par dzīvojamās telpas lietošanu (īres maksa, nepieciešamie izdevumi par obligāti veicamajām pārvaldīšanas darbībām);

2) izdevumiem par pakalpojumiem, kas saistīti ar dzīvojamās telpas lietošanu (*siltumenerģija apkures un karstā ūdens nodrošināšanai, elektroenerģija, patērētais ūdens, dabasgāze, kanalizācijas vai asenizācijas nodrošināšana, sadzīves atkritumu apsaimniekošana*), ja tie nav ietverti īres maksā vai nepieciešamajos izdevumos par obligāti veicamajām pārvaldīšanas darbībām.

***Dzīvokļa pabalsta apmēru vai normatīvus tā aprēķināšanai, izmaksas kārtību un personas, kuras ir tiesīgas saņemt šo pabalstu, reglamentē pašvaldības saistošajos noteikumos.***

**Kam tas paredzēts?**

Dzīvokļa pabalstu var pieprasīt ģimene (persona), kura dzīvo īpašumā esošā vai īrētā mājoklī konkrētajā pašvaldībā un tur ir deklarējusi savu dzīves vietu. Ja mājoklis tiek īrēts, ir jābūt noslēgtam īres līgumam par nekustamā īpašuma lietošanu.

**!!!** Normatīvajos aktos **nav noteikts**, cik ilgi ģimenei (personai) ir jādzīvo pašvaldībā, lai saņemtu sociālo palīdzību. Tas nozīmē, ka ģimenei (personai) ir tiesības saņemt dzīvokļa pabalstu tiklīdz izpildās visi iepriekšminētie nosacījumi.

Pabalstu var izmaksāt gan skaidrā naudā, gan arī veicot pārskaitījumu nama apsaimniekotajam vai pakalpojumu sniedzējiem (gāze, elektrība utt.).

Tāpat pabalsts var tikt izsniegts natūrā, t.i., ***piegādājot kurināmo vai apmaksājot kurināmā iegādi.***

1. Pēc pabalsta garantētā minimālā ienākuma (GMI) nodrošināšanai. [↑](#footnote-ref-1)